Bejaarde broers doodgeskietŉ Groep gewapende mans het twee bejaarde broers, wat saam op ŉ erf in Elsburg aan die Oos-Rand gewoon het, doodgeskiet. Ao. Andre de Jager, polisiewoordvoerder, het Vrydag aan Maroela Media gesê die Elsburg-polisie ondersoek twee sake van moord nadat Charles en Christo du Plessis, albei in hul 70’s, vermoor is. Vier gewapende mans het Woensdagaand Charles en sy vrou, Marie (68), in hul huis oorval. Marie is aangerand en vasgebind terwyl die mans die huis geplunder het en waardevolle items en kontant in die egpaar se motor gelaai het. Hulle het Charles in sy motor ingedwing en na ŉ nabygeleë kitsbank geneem om nog kontant te trek, waarna hulle hom doodgeskiet het. Christo, wat agter in sy broer se erf woon, is tydens die aanval in sy woonwa geskiet. Die verdagtes het met die egpaar se motor gevlug. Charles se liggaam is by die kitsbank deur ŉ verbyganger aangetref. Marie en Christo is na ŉ nabygeleë hospitaal gehaas. Christo het in die hospitaal aan sy beserings beswyk. Marie was teen Vrydag nog in die hospitaal. Haar toestand is nog onbekend. De Jager het gesê die egpaar se uitgebrande motor is later in Rondebult gevind. Niemand is nog in verband met die voorval in hegtenis geneem nie, en die ondersoek duur voort.